Gravminne formet som stenklipper for Cecilie med familie på Assistens Kirkegård i København. Utdrag av teksten leses: HER UNDER HVILER FRUE GEHEIMERAADINDE CECILIA CHRISTINA DE SCHÖLLER FÖD DE FRÖLICH PAA GAARDEN TEIGE VED TÖNSBERG I NORGE D. 16. MARTI 1720 DÖD D. 19. APRIL 1786 I KIÖBENH [...] SOM NORGES KLIPPER STAAER HENDES MINDE BLANT DISSE HVOR HUN LEVEDE GAVNEDE GIORDE GODT OG ALDRIG ONDT, UDDSLÆTTELIGT STAAR HENDES MINDE
**Cecilie Christine von Schøller** (født 1720 på gården Teie (Teige) ved Tønsberg, død 1786 i København) var en dansk-norsk adelsdame, geheimerådinne og forretningskvinne.

Liv
---

Cecilie var datter av generalløytnant Johan Friedrich Frølich og hans hustru Hilleborg von Wettberg, som hadde et imponerende anegalleri i dansk høyadel. Cecilie (egentlig *Sidsel Kirstine*) var oppkalt etter sin mormor Sidsel Grubbe, som var datterdatter av Claus Daa til Ravnstrup, riksråd, riksadmiral og lensherre i Trondhjem. Hun var født på Teie gård ved Tønsberg, som hennes far eide i perioden 1720-1741. I 1740 flyttet familien til Trondhjem da Johan Frederik Frølich ble general nordenfjells.

Cecilie giftet seg i 1742 med etatsråd og kammerherre Stie Tonsberg Schøller, som tidligere hadde vært gift med en søster av den rike Thomas Angell. En del av Angellformuen havnet dermed hos Schøllers. Sammen med Stie Tønsberg Schøller hadde hun en datter, Elisabeth, som giftet seg med General Georg Fredrik von Krogh i 1760, men døde allerede tre år senere.

Enkestand
---------

Da Cecilie selv ble enke i 1769, fikk hun en stor arv utbetalt etter mannen, hvoretter hun fortsatte hans forretninger. I perioden 1774–1778 lot hun oppføre Stiftsgården i hjertet av Trondhjem – et av de største trepaleene i Norden. Hun etterlot seg en sønn, fru Schøllers barnebarn og enearving Stie Tønsberg Schøller von Krogh, som arvet Stiftsgården etter henne.

København
---------

Cecilie var stadig på reise, både til København og til Altona. I 1769 ble hun Dame de L'union parfaite, og 1776 geiheimerådinne. I 1783 flyttet hun permanent til København sammen med sin dattersønn. Her døde hun i 1783 i sin bygård i Østergade 54, hvoretter hun ble begravet i Sankt Nikolaj Kirke. Kirken brant i 1795, og da sognet også ble nedlagt, reiste dattersønnen siden et nytt gravsted for henne på Assistens Kirkegård, hvortil liket ble flyttet. Gravstedet er utformet av en ukjent kunstner og forestiller norske klipper i rød sandsten som brer seg utover murforblendingen den er innsatt i. Opprinnelig var graven omkranset av et støpejernsgitter. I forbindelse med etableringen av Nørrebros Runddel metrostasjon i 2009 ble monumentet tatt ned og senere gjenmontert litt lenger mot syd.

Referanser
----------

1. 1 2   Norsk biografisk leksikon, oppført som Eg. Sidsel Kirstine Schøller, Norsk biografisk leksikon ID Cecilie\_Christine\_Schøller, besøkt 9. oktober 2017[Hentet fra Wikidata]
2. ↑  **Cecilie Christine Schøller**, Den store norske. Besøkt 29. april 2014
3. ↑  **Stiftsgården**, kongehuset.no. Besøkt 29. april 2014
4. ↑  **Cecilie Christina Schøller (1720-1786)**, trondheim.no. Besøkt 29. april 2014 Arkivert 29. april 2014 hos Wayback Machine.
5. ↑  Helweg, Stine et al.: *Assistens 250*, Center for Kirkegårde, Københavns Kommune, 2010

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Historisk befolkningsregister **·** Geni
 |